Nekter å hjelpe «fanatiske sunnimuslimer»
- Det blir et blankt og utvetydig nei fra vår side. Vi skal ikke under noen omstendigheter ha danske styrker inn i det rottereiret, sier Dansk Folkepartis utenrikspolitiske talsmann Søren Espersen. - Hvem er det vi i så fall kommer til å støtte? Er det fanatiske sunnimuslimer, som i realiteten er like ille som det styret vi har nå, spør han. Bakgrunnen for den klare meldingen fra Danmarks tredje største parti, er en uttalelse fra utenriksminister Villy Søvndal tirsdag. Søvndal opplyste at man fra dansk side er klare til å delta i en eventuell stabiliseringsstyrker dersom Assad-regimet blir styrtet i Syria. Dansk Folkeparti støttet i forrige uke beslutningen om å bidra militært til den franske militærintervensjonen i Mali. Med Syria stiller det seg annerledes, selv om det måtte foreligge et FN-mandat og NATO måtte be om det, slår Espersen fast. - Uansett hvem som måtte be om det, så sier vi nei. For dette er i bunn og grunn en religiøs konflikt mellom sunni- og sjiamuslimer, sier han.
Danske soldater skal ikke delta i en eventuell stabiliseringsstyrke i Syria, dersom president Bashar al-Assads regime blir styrtet. Det slår Dansk Folkeparti fast.